text: Ingen hæder til lokale græskardyrkere i Tivoli
  11 oktober 2015 kl. 09.03
  De fire lokale deltagere i DM i kæmpegræskar i Tivoli i København måtte se sig henvist til placeringerne fra nr. 5 til 8.
  Vindergræskarret fra Spjald fik vægten op på 310,6 kilo - mens de fire lokale græskar kun vejede fra 126 til 134,8 kilo og derfor måtte nøjes med de sekundære placeringer.
  - Skidt med det. Det er sjovt at være med alligevel, siger Jørgen Øllegaard Jensen fra Nr. Nebel, der kunne præstere et 126 kilo stort græskar og dermed blev nr. 8.
  
  Christoph Hommelhoff,  Gråsten Kürbiavlerforening, blev nr. fem med et græskar på 134,8 kilo skarpt forfulgt af  Lars Madsen ,Gråsten Kürbisavlerforening, med 129,4 kilo, mens Jens Bendix Nielsen  fra  Nordborg  blev nr. syv med et græskar på 128,2 kilo.         
  Danmarksrekorden fra 2012 på et kæmpegræskar på 451,4 kilo tilhører fortsat ægteparret Hanne og Lasse Kolding fra Sydsjælland.
  